open-index/open-wikipedia-markdown huggingface dataset:
במתנו

[שמאל|ממוזער|250px|תמונת הסיום של ההצגה "חייט כי ימלוך", ינואר 1951. במרכז כוכבת ההצגה - [שושיק שני בת ה-14.]]
**בָּמָתֵנוּ - התיאטרון האמנותי לנוער** (בחלק מהפרסומים מופיע כ"במתנו - מחלקה לתלמידים ולנוער ליד האהל") היה תיאטרון ישראלי לילדים ולנוער ורוב שחקניו היו בני נוער. התיאטרון הוקם בשנת 1946 על ידי אליעזר אנסקי (אביו של אלכס אנסקי), משנת 1951 פעל בחסות תיאטרון אהל. התיאטרון נסגר בשנת 1960.
בתיאטרון זה גדלו כמה מבכירי שחקני ישראל בהם גדעון זינגר, עודד קוטלר, יוסי גרבר, שושיק שני, יעקב בן-סירא, צבי בורודו, שמעון בר, ניסים עזיקרי, אלכס אנסקי, שיש קולר ועוד. אליעזר אנסקי תרגם, עיבד וכתב מחזות עבור התיאטרון, ביים את ההצגות (עוזרו היה ניסן נתיב) ואף עיצב את התפאורה, לעיתים יחד עם ידידיו האמנים נחום גוטמן ואריה נבון.

בין ההצגות שהועלו בתיאטרון נמנות הרפתקאות הנסיך עומר (1946), הזמיר של מלך סין, הנסיך הקטן, דוד מלך ישראל, עלילות תום סוייר, חייט כי ימלוך, חסמבה, מלכת השלג, סינדרלה, עלילות הרשלה מאוסטרופולי, מעשה בעוץ העצלן, מפתח הזהב, בארץ לובנגולו מלך זולו ועוד.

בשנת 1964 נוסד מחדש התיאטרון על ידי אנסקי בחסות עיריית ירושלים והנוער העובד והלומד, כמסגרת דרמה לנוער.

## לקריאה נוספת
* אליעזר אשר אנסקי, **התיאטרון לילדים ולנוער: הרעיון והמעשה**, 1969

## קישורים חיצוניים
* אנסקי אליעזר-אשר, איש תיאטרון בעל כישרונות מגוונים במערכת חיפוש אנשי במה
* 
*תיאטרון במתנו תיאטרון לילדים ולנוער ליד תיאטרון - האהל (1946-1960), במערכת חיפוש אנשי במה

## הערות שוליים

קטגוריה:ישראל: תיאטראות
קטגוריה:תיאטרון ילדים ונוער
קטגוריה:תיאטרון אהל
TV Tokyo

** תאגיד TV Tokyo  ** או **TX** (ביפנית: 株式会社テレビ東京; הבורסה לניירות ערך בטוקיו:9411) הוא ערוץ טלוויזיה מסחרי יפני, שבסיסו ברובע העסקים מינאטו שבבירת יפן, טוקיו. זהו ערוץ הדגל של רשת האם שלו, "TV Tokyo Network", ואחד מהערוצים המרכזיים בבירה טוקיו ובמחוז קאנטו כולו, אשר מתמחה בסדרות אנימה.

## סדרות בולטות
להלן רשימה של מגוון סדרות אנימה בעלות פרסום עולמי פרי הערוץ.
*תלתן שחור
*פיירי טייל
*נארוטו
*בליץ'
*בקוגן
*סוניק X
*פוקימון
*יו-גי-הו!
*משפחת סילבניאן
*בייבלייד
*המומינים
*פרינס אוף טניס
*קפטן טסובאטסה
*שאמן קינג
*שאלתיאל קוואק

## קישורים חיצוניים

* 

קטגוריה:ערוצי טלוויזיה יפניים
קטגוריה:אנימה
קטגוריה:טוקיו
קטגוריה:חברות תקשורת אסיתיות
משפט הפיקוד העליון

**משפט הפיקוד העליון**, ובשמו הרשמי: **ארצות הברית נגד וילהלם פון לב ואח**' (באנגלית: ) היה האחרון מבין שנים-עשר משפטי נירנברג הנוספים אשר נערכו בבית דין צבאי אמריקאי, בהיכל הצדק בנירנברג, גרמניה, עם תום מלחמת העולם השנייה.

הנאשמים במשפט זה היו כולם גנרלים רמי-דרג בוורמאכט (אחד מהם היה אדמירל לשעבר). חלק מן הנאשמים היו חברים בפיקוד העליון של הוורמאכט, בכוחות המזוינים של גרמניה הנאצית. הם הואשמו בכך שהשתתפו, או תכננו, או אפשרו ביצוע פשעי מלחמה רבים במדינות שנכבשו בידי הכוחות הגרמניים בתקופת מלחמת העולם השנייה.

שופטי בית הדין הצבאי היו ג'ון סי. יאנג מקולורדו, וינפריד ב. הייל מטנסי, וג'אסטין וו. הרדינג מאלסקה. התובע הראשי היה בריגדיר גנרל טלפורד טיילור. כתב האישום הוגש לבית הדין ב-28 בנובמבר 1947, והמשפט נמשך מ-30 בדצמבר 1947 ועד 28 באוקטובר 1948. מתוך 14 הנאשמים, שניים זוכו מכל אשמה; יוהנס בלסקוביץ התאבד במהלך המשפט; ויתרת הנאשמים נידונו לתקופות מאסר שבין שלוש שנים למאסר עולם. 

## האישומים
כתב האישום הכיל ארבעה סעיפי אישום על פשעי מלחמה ופשעים נגד האנושות:
# ביצוע פשע נגד השלום בפתיחת מלחמה נגד אומות אחרות והפרת אמנות בינלאומיות.
# פשעי מלחמה בגין אחריותם לרצח, לטיפול לא נאות, ולפשעים אחרים נגד שבויי מלחמה וחיילי אויב.
# פשעים נגד האנושות בהשתתפות ובפיקוד על רצח, הגליה, לקיחת בני ערובה ומעשים דומים לאזרחי המדינות הכבושות.
# השתתפות וארגון המסגרות והביצוע של תוכנית משותפת וקשירת קשר לבצע את הפשעים שלעיל.
כל הנאשמים הואשמו בכל סעיפי כתב האישום, וכולם הכחישו את האישומים.

סעיף 4 לכתב האישום, האישום בדבר קשירת קשר, נמחק על ידי בית הדין כיוון שנמצא שהוא חופף לאישומים האחרים. בית הדין זיכה את הנאשמים מסעיף 1 לכתב האישום וקבע כי הנאשמים לא היו קובעי מדיניות, וכי ההכנות למלחמה ונטילת חלק במלחמה על בסיס פקודות ממונים אינם בגדר פשע תחת הכללים של החוק הבינלאומי הרלוונטי באותה עת.

## הנאשמים

## קישורים חיצוניים

* מסמכי משפט הפיקוד העליון 

קטגוריה:משפטי נירנברג
קטנזארו

**קטנזארו** () היא בירת נפת קטנזארו ובירת מחוז קלבריה שבדרום איטליה. קטנזארו היא מרכז עירוני תוסס עם מספר חופים. בקיץ, גלישה מקטנזארו לעיירת החוף סוברטו היא אטרקציה תיירותית חשובה.

## היסטוריה
הנחות מסוימות גורסות כי מקור העיר בקולוניה יוונית עתיקה. השערות אחרות אומרות שקטנזארו התפתחה מהתיישבויות אחרות שהיו מפוזרות באזור של קטנזארו. תגליות ארכאולוגיות מראות שהעיר הייתה עיר פעילה עוד מתקופת הברזל. גנרל ביזנטי בשם ניקפורוס פוקאס נתן לעיר את השם "האבן של ניקפורו". הפיכתה של קטנזארו לעיר מבוצרת החלה על ידי גנרל בשם פלגיסיו שהתחיל בבניית טירה. בתחילת המאה ה-10 (כנראה שנת 903) העיר הביזנטית נכבשה בידי הסרצנים, מי שמצאו את האמירות ונתנו לעיר את השם הערבי קאטאנסאר. עדות לנוכחות הערבית המקום הייתה מציאת נקרופוליס מהמאה ה-8 שהיו בו כתובות ערביות.

בסביבות 1050 תושבי העיר מרדו כנגד הסרצנים והעיר חזרה להיות בשליטה ביזנטית. ב-1069, קטנזארו נותרה העיר האחרונה בקלבריה, לאחר התנגדות ארוכה, ליפול למצור של הנורמנים, שבנו את הטירה הנורמנית שקיימת עד היום. חלוצי אומנויות ומלאכות, ובמיוחד עיבוד של משי, סחרו עם מקומות אחרים באיטליה, ומדינות נוספות ממערב אירופה.

באמצע המאה ה-13, פרידריך השני, גרם לכך שקטנזארו תחזיק ישירות בכתר. במשך 14 שנה היה המקום תחום השלטון של לדיסלאוס מנאפולי, וב-1420 הועבר לניקולאס רופו. לאחר מרד של האנשים הכפריים, אלפונסו החמישי מאראגון לקח שליטה על העיר. ב-1528, קרל החמישי נתן אישור לקטנזארו להפוך את הנשר המלכותי לסמל המתאר את הגבעות שבראש העיר.
ב-1970 ירשה העיר את תואר בירת קלבריה מרג'ו די קלבריה.

קבוצת כדורגל של העיר קטנזארו שיחק בעבר בסרייה א' וכיום משחק בסרייה ב'.

## שמות העיר במהלך ההיסטוריה
במהלך העיר השתנה שמה של העיר פעמים רבות:

* **קטאנזאריון**, כהתיישבות יוונית
* **צ'טקיום**, בתקופות הרומאים
* **האבן של ניקפורו**, במהלך השלטון הביזנטי
* **קאטאנסאר**, במהלך תקופת השלטון של הסרצנים
* **קטקם**, בזמן הנורמנים
* **קטאנזאריו**, תחת ממלכת נאפולי
* **קטנזארו**, מאז איחוד איטליה ועד היום

## אתרי העיר
שמאל|ממוזער|250px|הדואומו בשקיעה
שמאל|ממוזער|250px|בזיליקת סן ג'ובאני
* הגשר הידוע של קטנזארו, עם קשת אחת בלבד, אחד הגבוהים באירופה.
* הדואומו שנבנה על קתדרלה נורמנית שנבנתה בשנת 1121. הכנסייה כמעט נחרבה בהפצצות ב-1943, ולאחר מכן שופצה.
* הכנסייה של **סנטיסימו רוזאריו** (המאה ה-15 או ה-16) עם מעבר פנימי בודד.
* הכנסייה הביזנטית הקטנה **סנט'אומובונו** (המאה ה-11)
* כנסיית סנטה תרזה.
* שרידים של טירה נורמנית.
* **פורטה די ס. אגוסטינו** ו**פורטה די סטראטו**, שני השערים האחרונים שנותרו מהחומה של ימי הביניים שנהרסה ב-1805.
* **פלאצו נובילי** (המאה ה-15), כיום בית העירייה.
* **פיאצה גרימאלדי**, כיכר שנקראה על שם בית גרימאלדי.

## קישורים חיצוניים

* 
* 

קטגוריה:קלבריה: ערים
נגעת לי בלב

"**נגעת לי בלב**" הוא אלבומו ה-15 של הזמר איל גולן, שיצא לאור ב-26 במרץ 2012. לאחר שנה האלבום הגיע למעמד אלבום פלטינה משולשת על מכירות של למעלה מ-150 אלף עותקים
.
בספטמבר 2012 זכה גולן בתואר זמר השנה במרבית מצעדי הפזמונים השנתיים של תשע"ב, בין השאר בגלגלצ. להיטי האלבום צעדו במקומות גבוהים במצעדים השנתיים ו"כשאת איתו" אף נבחר לשיר השנה בשניים מהם.

ההפקה המוזיקלית והעיבודים של שירי האלבום נחלקו בין תמיר צור, רביב בן-מנחם, דודו קומה, ואבי גוטמן.

## סינגלים
;מנגינה
ב-17 בנובמבר 2011 הוציא את "מנגינה", הסינגל הראשון מהאלבום, שיר בסגנון נשמה. נכתב בידי מורן כרמל. השיר הולחן, עובד והופק מוזיקלית על ידי רביב בן מנחם.
השיר הגיע למקום ראשון בהשמעות ברדיו. השיר הגיע למקום ה-2 במצעד של רשת ג' ובמצד של גלגלצ. במצעד השנתי של רשת ג' הגיע למקום ה-19.

;נגעת לי בלב
ב-2 בינואר 2012 יצא הסינגל השני מהאלבום בשם "נגעת לי בלב". את השיר כתב והלחין רותם כהן.
השיר הגיע למקום הראשון במצעד ההשמעות ובמצעד השבועי של גלגלצ ולמקומות הראשונים במצעדי הרדיו והסלולר. השיר הגיע אל המקום ה-3 במצעד של רשת ג' ונחל הצלחה פחותה מקודמו לאחר ששהה רק 4 שבועות בסה"כ ברשת ג'. במצעד השנתי של גלגלצ הגיע למקום ה-8. הסינגל זכה לביקורות טובות. את השיר הפיק מוזיקלית המוזיקאי הנגן והמפיק דודו קומה.

;לבדי
ב-21 בפברואר 2012 יצא השיר "לבדי" אשר הלחין גולן בעצמו למילים של יוסי גיספן, השיר עובד על ידי תמיר צור בסגנון רטרו של המוזיקה המזרחית בשנות ה-80 ותחילת שנות ה-90 עם סולו גיטרה מזרחית של עומרי זליג. השיר הגיע למקום ה-5 במצעד של רשת ג' . השיר הגיע למקום ה-23 במצעד השנתי של רשת ג' לשנת הפזמונים תשע"ב.

;כשאת איתו
השיר יצא כסינגל עם צאת האלבום. השיר הוא גרסה עברית לשירו המצליח של הזמר היווני ניקוס ורטיס, "אן איסה אנה אסטרי (Αν είσαι ένα αστέρι)", שהלחין קיריאקוס פפדופולוס. השיר זכה למעלה מ-29 מיליון צפיות ב-YouTube.

גולן קנה את הזכויות על השיר, וכתב בעצמו את המילים. השיר הגיע למקום הראשון בהשמעות ברדיו ובמצעדי הרדיו והסלולר. השיר הגיע למקום הראשון בהשמעות השבועיות ברדיו, ושהה כ-12 שבועות במצעד. השיר הגיע למקום ה-5 במצעד העברי השבועי של רשת ג'. השיר הגיע למקום ה-2 במצעד השנתי של רשת ג' ולמקום ה-3 במצעד השנתי של גלגלצ ונבחר כשיר השנה בערוץ 24 וב-mako. בשקלול כל המצעדים השנתיים הגיע למקום ה-2 כשרק השיר "זיקוקים" של משה פרץ הקדים אותו. (המיקום הגבוה ביותר של גולן במצעד שנתי מאז הלהיט "זה אני").

## רשימת רצועות

## הצלחה

האלבום זכה להצלחה רחבה בישראל ומכר 40,000 עותקים בתוך 14 ימים, והגיע למעמד אלבום פלטינה. בתוך שלושה וחצי חודשים הגיע האלבום למעמד פלטינה כפולה על מכירת למעלה מ-80,000 עותקים. בתחילת יוני 2013, האלבום הגיע למעמד אלבום פלטינה משולשת על מכירות של למעלה מ-150 אלף עותקים, והסינגלים הגיעו לראש מצעדי ההשמעות ברדיו ובסלולר. השיר "מלכי המלכים" זכה להצלחה בקרב הקהל והושר במאות קאברים.

כל שירי האלבום הגיעו לסך של יותר מ-100 מיליון צפיות ביוטיוב. השיר "כשאת איתו" שבר שיא והגיע ל-35 מיליון צפיות.

אף על פי ההצלחה במכירות, האלבום קיבל ביקורות צוננות מהמבקרים שטענו כי האלבום מורכב משירים עם מילים שטחיות וכי הוא יוצר געגוע לאלבומיו הראשונים של גולן.

## קישורים חיצוניים

* 
* 
* 
* 
* 
* 
* 

## הערות שוליים

קטגוריה:אלבומי אייל גולן
קטגוריה:אלבומים בעברית
קטגוריה:אלבומים שהופקו על ידי תמיר צור
קטגוריה:אלבומי פלטינה כפולה ומעלה בישראל
קטגוריה:אלבומי חברת ליאם הפקות
Baba Yetu

**Baba Yetu** (בעברית: **אבינו**) הוא שיר באלבום "Calling All Dawns" של כריסטופר טין, אלבום בשיתוף מקהלת סווטו גוספל. השיר הולחן במקור עבור המשחק *[[Civilization IV]]*. מילות השיר הן תרגום לסווהילית של התפילה הנוצרית תפילת האדון. 

השיר זכה בשני פרסי גילדת האודיו למשחקי מחשב ובפרס גראמי. מועמדותו וזכייתו של השיר היו בטקס הגארמי ה-53 והוא היה המוזיקה הראשונה ממשחק וידאו או מחשב שהועמדה לזכייה ו/או שזכתה בפרס גראמי כלשהו.

השיר הושמע בטקסי הפתיחה של המשחקים העולמיים 2009 שהתקיימו בטאיוואן. השיר גם בוצע במופע במזרקת דובאי, בורג' ח'ליפה.

## מילים

## קישורים חיצוניים

## הערות שוליים

קטגוריה:Civilization
רוי דוטריס

**רוי דוטריס** (באנגלית: **Roy Dotrice**; 26 במאי 1923 - 16 באוקטובר 2017) היה שחקן תיאטרון ושחקן קולנוע וטלוויזיה בריטי וקריין של ספרי שמע.

## תולדות חייו
נולד באי גרנזי, אחד מאיי התעלה. במלחמת העולם השנייה שירת בחיל האוויר המלכותי ונפל בשבי הגרמני. בין השנים 1942–1945 שהה במחנה שבויים. עם שובו הופיע בהצגה בחסות הצלב האדום בשם "Back Home" ("חזרה הביתה"), שכל שחקניו היו שבויי מלחמה לשעבר.

ב-1947 נשא לאישה את השחקנית קיי ניומן, לה היה נשוי עד מותה ב-2007. רוי הוא גם אביהן של השחקניות מישל (נולדה ב-27 בספטמבר 1948), קארן (נולדה ב-9 בנובמבר 1955), ואיבט (נולדה ב-1960), שהלכו בעקבותיו. ב-1967 החל להופיע בהצגת יחיד בשם "Brief Lives", על פי סיפורים ביוגרפיים קצרים מאת ג'ון אוברי (John Aubrey). כל הצגה נמשכה כשעתיים ומחצה במהלכן נכח דוטריס על הבמה, כולל בזמן ההפסקה, בה דימה עצמו לשקוע בשינה. המחזה הועלה הן בווסט אנד בלונדון והן בברודוויי. דוטריס נכנס לספר השיאים של גינס לאחר שסיים 1,782 הופעות יחיד, המספר הגדול ביותר של הופעות יחיד של שחקן כלשהו. ההצגה שבה והועלתה ב-2008 בהשתתפותו של דוטריס ורצה בהפסקות עד ינואר 2010. בשנת 1981 היה דוטריס מועמד לפרס טוני על תפקידו במחזה "A Life", הוא זכה בפרס ב-2001 על תפקידו במחזה "A Moon for the Misbegotten".

בשנות השבעים ושנות השמונים הופיע במספר סדרות טלוויזיה, בהן "דיקנס של לונדון" בתפקיד דיקנס, בסדרת הטלוויזיה "היפה והחיה" (בעריכת ג'ורג' ר. ר. מרטין) בתפקיד האב ובסדרה "Misleading Cases" לפי ספרו של א. פ. הרברט. ב-1984 הופיע בסרט הקולנוע זוכה פרס האוסקר "אמדאוס" בתפקיד לאופולד מוצרט (אביו של וולפגנג אמדאוס מוצרט).

משנת 1982 החל להקריא ספרות במסגרת תוכניות רדיו 4 של ה-BBC ובמסגרת ספרי שמע. בין היתר שימש קריין ספרי השמע של סדרת שיר של אש ושל קרח מאת ג'ורג' ר. ר. מרטין, במסגרתה גילם בקולו כ-500 דמויות שונות. הוא אף נבחר לגלם את דמותו של המלומד העליון פייסל בסדרת הטלוויזיה של HBO, "משחקי הכס" שנעשתה לפי הספרים, אך הוחלף בשל סיבות רפואיות. עם זאת, בעונה השנייה גילם את תפקידו של האלין, ראש גילדת האלכימאים.

בשנת 2008 נבחר לקצין מסדר האימפריה הבריטית.

הוא נפטר בלונדון, ב-16 באוקטובר 2017, בגיל 94.

## קישורים חיצוניים

* 

* Roy Dotrice dead: Actor who played Leopold Mozart in the Oscar-winning film Amadeus dies aged 94, אינדפנדנט, 16 באוקטובר 2017
* ביוגרפיה של רוי דוטריס
* 
* 

## הערות שוליים

קטגוריה:שחקני תיאטרון בריטים
קטגוריה:שחקני קולנוע וטלוויזיה בריטים
קטגוריה:קצינים במסדר האימפריה הבריטית
קטגוריה:בריטים שנשבו במלחמת העולם השנייה
קטגוריה:זוכי פרס טוני: שחקנים
קטגוריה:אנשי צבא בריטים במלחמת העולם השנייה
קטגוריה:חברי הלהקה השייקספירית המלכותית
קטגוריה:בוגרי האקדמיה המלכותית לאמנות הדרמה
קטגוריה:אישים זוכי פרס דרמה דסק
קטגוריה:בריטים שנולדו ב-1923
קטגוריה:בריטים שנפטרו ב-2017
סנצ'ו פנסה

[ממוזער|שמאל|150px|פסלו של סנצ'ו פנסה ב[מדריד]]
**סנצ'ו פנסה**, או **סנצ'ו פנצ'ו** (בספרדית: **Sancho Panza**), הוא דמות בדיונית ברומן "דון קישוט" (בתעתיק מדויק: דון קיחוֹטֶה) שנכתב על ידי הסופר הספרדי מיגל דה סרוואנטס סאבדרה, וראה אור בשני כרכים: הראשון בשנת 1605, והשני בשנת 1615. סנצ'ו פנסה הוא נושא הכלים של גיבור הרומן דון קישוט, ומלווה את אדונו במסעותיו לאורך הרומן תוך כדי אמירת הערות מחוכמות לרוב. הוא רוכב על חמור חסר שם אליו הוא פונה בכינוי "האפור" (בספרדית: El rucio), אשר יכול להיות מפורש גם כדהוי או בלתי נקי, כאשר השימוש מוגבל להתייחסות אל סוס או חמור.

בתחילת הרומן, סנצ'ו פנסה הוא איכר עני ופשוט החי בכפר, נשוי ואב לשני ילדים. סנצ'ו מחליט להתלוות אל דון קיחוטה במסעותיו בתור נושא הכלים שלו, לאחר שזה מבטיח להפוך אותו למושל של אי.

בהסתמך על המקור הספרדי, התעתיק העברי של שם הדמות הוא "סנצ'ו פנסה". משמעות המילה "פנסה" (panza) בספרדית היא "בטן" – בדרך כלל "כרס".

## קישורים חיצוניים

* 

## הערות שוליים

קטגוריה:דון קישוט
קטגוריה:דמויות ספרותיות
הפורום לסלולריות שפויה

**הפורום לסלולריות שפויה** הוא עמותה ישראלית הפועלת בנושאי אנטנות סלולריות, קרינה סלולרית והפצת מודעות לקרינה ולשימוש סביר במכשירים פולטי קרינה בלתי מייננת.

הפורום הוקם במסגרת שיתוף פעולה בין מספר קבוצות, עמותות, גופים סביבתיים ואזרחים כדי לתת מענה לתופעה של התקנת אנטנות סלולריות בשכונות מגורים בקרבת בתי תושבים ולעיתים ללא ידיעתם וללא קבלת אפשרות להתנגד להקמתן.
לפורום ועד מנהל פעיל המתכנס מדי כמה שבועות, שורה של פעילים ובעלי תפקידים. חברי הפורום פועלים בהתנדבות וללא שכר. בשנים הראשונות הוביל את פעולת הפורום לסלולריות שפויה אבי דבוש. נכון ל-2015 יושב ראש העמותה הוא רוני קלר.

## מטרות
מטרת הפורום היא הסדרת נושא הקרינה הסלולרית כך שזו תהיה סבירה, מידתית, ומבוקרת לטובת האינטרס הציבורי. הפורום פועל למען חקיקה, הסדרה תכנונית, כפיית רישוי אנטנות, ויידוע הציבור על כל אנטנה המוקמת באזור המגורים שלו. כמו כן, עוסק הפורום בסיוע לוועדי פעולה מקומיים, ייעוץ לנפגעי אנטנות ואיסוף כל המידע הנחוץ על מנת לעזור לאוכלוסייה הזקוקה לו. הפורום מרכז פעילות אנשים וגופים אשר טוענים כי השימוש הנרחב במכשירי טלפון סלולרי עלולה להיות השפעות בריאותיות של קרינה בלתי מייננת ברמות נמוכות.

## פעילות עיקרית
במהלך השנים 2009–2010 הוביל הפורום, בצד מרכז השלטון המקומי, מהלך משפטי נגד הקמת אנטנות סלולריות קטנות ברחבי הארץ. הארגון עתר לבג"ץ בטענה שיש למנוע הקמת אנטנות קטנות שאינן דורשות הליך אישור מסודר וממוקמות לעיתים במרפסות בתים ובסמוך לתושבים וילדים שעלולים להפגע מהקרינה. הפורום הצליח להשפיע על עמדת המדינה כאשר היועץ המשפטי לממשלה, יהודה ויינשטיין, הצטרף לעמדת העותרים.

* פעילות משפטית בנושא הקמת אנטנות סלולריות ללא אישורי בנייה, הקרויות גם "מתקני גישה אלחוטיים" על ידי חברות הסלולר.
* פעילות משפטית ותמיכה במאבקים מקומיים של אזרחים בנושא אנטנות סלולריות בסביבת מגוריהם.
* פעילות פרלמנטרית בנושא חקיקה, הסדרה תכנונית כפיית רישוי ובקרה על אנטנות סלולריות.
* קידום תקינה מחמירה ומגנה ביולוגית של רמות חשיפה לקרינת רדיו ולשדות מגנטיים בתדר נמוך.
* הפצת מודעות לשימוש נכון במכשור סלולרי ומכשור פולט קרינה.

## קישורים חיצוניים
*אתר הפורום לסלולריות שפויה
* 

## הערות שוליים

קטגוריה:תקשורת סלולרית בישראל
קטגוריה:ישראל: עמותות
וול סטריט (בית ספר לאנגלית)

שמאל|ממוזער|250px|בית הספר לאנגלית וול סטריט
**בית הספר לאנגלית וול סטריט** (באנגלית: **Wall Street Institution**) הוא אחד מבתי הספר הגדולים בעולם, העוסק בהוראת אנגלית לילדים, למבוגרים וללקוחות עסקיים. בית הספר מונה למעלה מ-450 מרכזי לימודים, המפוזרים בכ-30 מדינות ברחבי העולם. מדי שנה לומדים בבית הספר וול סטריט למעלה מ-200 אלף תלמידים, ועד כה בית הספר סייע ל-3 מיליון תלמידים בעולם ללמוד אנגלית. 

שיטת הלימוד של וול סטריט משלבת תוכני לימוד קלאסיים לצד חוויות מחיי היומיום ומעולם העסקים, והיא כוללת שיעורי מולטימדיה, שיעורים בכיתות קטנות, ופעילויות העשרה מעבר ללימודי הליבה. הלמידה מותאמת להתקדמות האישית של כל תלמיד, כשהמורים והצוות בכל מרכזי הלימוד של וול סטריט בעולם מדברים אך ורק באנגלית, כחלק משיטת הלימוד אשר מכוונת את התלמידים לחשוב באנגלית.

החל מ-2010, בית הספר וול סטריט הוא חלק מקבוצת Pearson, חברת ההשכלה הגדולה בעולם.

## היסטוריה
חברת וול סטריט ללימודי אנגלית נוסדה ב-1972 במילאנו שבאיטליה, על ידי לואיג'י טיציאנו פצ'ניני (Luigi Tiziano Peccenini), ושמו ניתן לו על ידי פרסומאי איטלקי בשם אנג'לו אדריצי, על מנת לקשור את אזור ההשקעות המפורסם בניו יורק: וול סטריט, בהשקעה המבורכת שבלימוד השפה האנגלית. 

בעת הקמת בית הספר הוא הפעיל 4 מרכזי לימוד באיטליה, לאחר שנתיים נפתחו 24 סניפים נוספים ברחבי המדינה, וב-1983 התרחב בית הספר ברחבי אירופה. במהלך שנות ה-90 התרחבה פעילות בית ספר גם לדרום אמריקה, המזרח התיכון ואסיה.

ב-2007 שיטת הלימוד של וול סטריט: "השיטה הטבעית" הוכרה על ידי אוניברסיטת קיימברידג' כשיטה הטובה ביותר בעולם ללימוד שפה חדשה. השיטה נותנת דגש רב לכישורי השפה השונים: דיבור, שמיעה, קריאה וכתיבה, לצד סט נרחב של כלים ותכנים נוספים.

## וול סטריט בישראל
וול סטריט החלה לפעול בישראל בשנת 1998.  
בשנת 2020 נקלעה הרשת לקשיים כלכליים וביקשה מבית המשפט להגיע להסדר עם נושיה.  
בשנת 2025 צורפה וול סטריט ישראל לקבוצת ג׳ון ברייס – חטיבת ההדרכה של מטריקס.

## קישורים חיצוניים

* 
* הסכם פשרה בתובענה ייצוגית בעניין אפשרות ביטול לימודי אנגלית בוול סטריט, 2018.
* אתר וול סטריט ישראל
* אתר Wall Street Institute העולמי

## הערות שוליים

קטגוריה:רשתות בתי ספר פרטיים
קטגוריה:רשתות בתי ספר פרטיים בישראל
קטגוריה:הוראת האנגלית
קטגוריה:בתי ספר לשפות
הפניקס בית השקעות

**הפניקס בית השקעות בע"מ** (לשעבר אקסלנס השקעות), הוא בית השקעות ישראלי, שמנהל נכסים בשווי של כ-110 מיליארד שקל נכון לספטמבר 2024. בית ההשקעות מאגד בתוכו פעילות של מספר חברות בנות ומציע שירותי ניהול נכסים במגוון תחומים, לרבות ניהול קרנות נאמנות, שירותי ברוקראז' ומסחר בבורסה, ניהול תיקי השקעות ושיווק השקעות אלטרנטיביות. בנוסף, מספק בית ההשקעות שירותי נאמנות לאופציות לעובדים ושירותי נאמנות במסגרת עסקאות ומיזוגים ורכישות.

## היסטוריה
בשנת 1992 נוסדה חברת אקסלנס השקעות בע"מ. בשנת 1993 נוסדה חברת נשואה זנקס בידי ערן גורן ועורך הדין אלי נחום. במאי 2003 התמזגו שתי החברות וקיבלו את השם החדש "אקסלנס נשואה שירותי בורסה בע"מ".

בשנת 1994 מניות אקסלנס הונפקו לציבור והיא נסחרה בבורסה לניירות ערך בתל אביב. בשנת 2001 השיקה החברה שירותי מסחר עצמאי בבורסות בארץ ובעולם.

בשנת 2003 נוסדה חברת הבת "קסם תעודות סל" (כיום "קסם קרנות נאמנות בע"מ), הנפיקה את תעודת הסל הראשונה שלה והפכה לאחת מחלוצות תחום המדדים בישראל.

בשנת 2005 הצטרפה לבית ההשקעות חברת ESOP, שתהפוך במרוצת השנים לחברה הוותיקה בישראל לניהול תוכניות אופציות לעובדים ושירותי נאמנות.

בשנת 2009 רכש בית השקעות את פעילות קרנות נאמנות ותעודת סל של בית ההשקעות פריזמה, והפך לגוף השני בגודלו בענף הקרנות.

ביוני 2016 נמחק בית ההשקעות מהמסחר בבורסה לאחר שבוצעה הצעת רכש למניותיו, והפך לחברה פרטית בבעלות מלאה של הפניקס פיננסים בע"מ, שמחזיקה נכון לשנת 2024 בכ-88% ממניות החברה. יתרת המניות מוחזקת במישרין ובעקיפין על ידי אבנר חדד, בועז נגר ורוי רגב.

ב-1 בינואר 2017 עברה פעילות חברת הגמל של בית ההשקעות לבעלות ישירה מלאה של הפניקס חברה לביטוח. בשנת 2018 החברות הבנות "קסם תעודות סל" ו"אקסלנס קרנות נאמנות" התמזגו לכדי חברה אחת, "קסם קרנות נאמנות", המנהלת את כל סוגי קרנות הנאמנות – קרנות סל, קרנות מחקות פתוחות וקרנות אקטיביות.

בנובמבר 2022 רכשה הפניקס בית השקעות את חברת קרנות הנאמנות וחברת ניהול התיקים של בית ההשקעות אפסילון. באותה השנה שונה שם החברה מאקסלנס בית השקעות להפניקס בית השקעות. בשנת 2022 מונו אבנר חדד לתפקיד מנכ"ל הפניקס בית השקעות (במקום חנה הולנדר) ובועז נגר לתפקיד יו"ר דירקטוריון הפניקס בית השקעות.

בשנת 2023 נרכשה פעילות פסגות בית השקעות, הכוללת את פעילות ניהול התיקים וקרנות נאמנות. הרכישה הפכה את חברת הבת קסם קרנות לחברת הקרנות הגדולה בישראל אשר מנהלת, נכון לנובמבר 2024, למעלה מ-100 מיליארד שקל.

## בעלי תפקידים
* מנכ"ל החברה: אבנר חדד
* יו"ר הדירקטוריון: בועז נגר

## תחומי פעילות

## קישורים חיצוניים
*אתר האינטרנט הרשמי של הפניקס בית השקעות
*הפניקס בית השקעות, ברשת החברתית פייסבוק
*הפניקס בית השקעות, ברשת החברתית LinkedIn
*הפניקס בית השקעות בערוץ היוטיוב
*

## הערות שוליים

קטגוריה:בתי השקעות ישראלים
קטגוריה:קבוצת דלק
קטגוריה:חברי הבורסה לניירות ערך בתל אביב
קטגוריה:קריית אריה: חברות
קטגוריה:ישראל: חברות שהוקמו ב-1992
פטר פלדמן

**פטר פלדמן** (בגרמנית: **Peter Feldmann**; נולד ב-7 באוקטובר 1958, הלמשטדט) הוא מדינאי יהודי-גרמני, מהמפלגה הסוציאל-דמוקרטית של גרמניה, ראש עיריית פרנקפורט, שנבחר ברוב קולות ב-25 במרץ 2012, והיה לראש העירייה היהודי הראשון בתולדות פרנקפורט, מאז תקופת גרמניה הנאצית.

פטר פלדמן נכנס לתפקיד ראש העירייה ב-1 ביולי 2012, במקומה של פטרה רות, מהמפלגה הנוצרית-דמוקרטית הגרמנית וכיהן עד ה-11 בנובמבר 2022.

## קורות חייו

לאחר שעבר לפרנקפורט בשנת 1979, בילה פטר שנה בישראל ולמד להיות גנן. עם הזמן למד מדעי המדינה באוניברסיטת מרבורג עד לשנת 1986, ועשה קריירה אקדמית בתור מרצה במקום, תוך כדי התמחות בכלכלה למגזר החברתי. פטר פלדמן עסק במהלך השנים בארגונים ללא רווח, גם בשכר וגם בהתנדבות.

בשנת 1974 הצטרף ל-SPD, ומשנת 1981 לקח פטר חלק פעיל בפוליטיקה כיושב ראש ועד הסטודנטים הכללי באוניברסיטת מרבורג. באותה שנה הוא נבחר לתפקיד סגן נשיא ארגון הנוער SPD, ארגון צעירים סוציאליסטים בתנועת ה-SPD.

בשנת 1988 הצטרף פטר למועצת העיר פרנקפורט, ובשנת 2004 נבחר לסגן נשיא הקבוצה הפרלמנטרית של מפלגתו. בשנת 2007 היה פטר אחד ממייסדי הוועדה היהודית ב-SPD.

ב-25 במרץ 2012, נבחר פטר פלדמן מהמפלגה הסוציאל-דמוקרטית של גרמניה ברוב קולות. על אף שעיתונים דיווחו שהוא ראש העירייה היהודי הראשון בתולדות גרמניה, מאז תקופת גרמניה הנאצית, קדמו לו הרברט ויכמן, ראש העירייה היהודי הראשון של המבורג ב-1965.

## קישורים חיצוניים

* האתר של פטר פלדמן לקמפיין הבחירות לראשות עיריית פרנקפורט

## הערות שוליים

קטגוריה:ראשי עיריות בגרמניה
קטגוריה:יהודים גרמנים
קטגוריה:גרמנים שנולדו ב-1958
Bryce

**ברייס** (מאנגלית: **Bryce**) היא תוכנה ליצירת גרפיקת תלת-ממד אשר מאפשרת גם להכין סרטי אנימציה. התוכנה מתמחה במיוחד ביצירת תמונות או אנימציות של נופים פרקטליים.

השם של התוכנה נלקח מהפארק הלאומי ברייס קניון, פארק לאומי בארצות הברית המאופיין ברכסי הרים וסלעים ייחודיים הדומים לנופים אותם התוכנה מסוגלת לייצר.

## היסטוריה
התוכנה נוצרה במקור לצורך יצירת הדמיות מחשב ריאליסטיות של רכסי הרים וקווי חוף פרקטליים. הגרסה הראשונית של התוכנה פותחה על ידי המתכנת האמריקני קן מוסגרייב (Ken Musgrave) אשר היה סטודנט של הוגה רעיון הפרקטלים בנואה מנדלברוט. המתכנת אריק ונגר (Eric Wenger) שיפר בהמשך את התוכנה הזו באופן ניכר. בהמשך ונגר פגש ועבד יחד עם המתכנת ומעצב הממשקים הנודע קאי קראוזה אשר פיתח יחד עמו את ממשק המשתמש של התוכנה. הגרסה המסחרית הראשונה של התוכנה, Bryce 1.0, השוקה בשנת 1994 עבור מערכות המקינטוש.

הגרסה השנייה של התכונה, Bryce 2.0, הושקה במהלך שנת 1996, ואפשרה לבצע הדמיה של רכסי הרים, הוספת וכוונון של מקורות אור תאורה, הוספת אפקטים אטמוספיריים מורכבים, יצירת מודלים פשוטים ואפשרה לערוך את המרקמים של המודלים. גרסה זו הופצה בהמשך גם למערכות ווינדוס.

במהלך 1997 הושקה הגרסה השלישית של התוכנה, Bryce 3.1, בה התווספה היכולת ליצור אנימציות.

במהלך 1999 הושקה הגרסה הרביעית של התוכנה, Bryce 4.0, אשר הכילה שיפורים משמעותיים בטיפול באפקטים האטמוספיריים והשמים, בעריכת המרקמים ובייבוא והייצוא של אובייקטים.

בשנת 2000 ברייס נרכשה על ידי חברת Corel Corporation. בשנת 2001 יצאה לשווקים גרסה 5.0 של התוכנה אשר כללה מספר תכונות חדשות, בהם עורך לעצים.

בשנת 2004 התוכנה נרכשה על ידי חברת Daz 3D. בשנת 2005 הושקה גרסה 5.5 של התוכנה אשר הכילה את התוסף DAZ Studio Character שאפשר לייבא תוכן משתי תוכנות אחרות של החברה – DAZ Studio ו-Poser, ובכך הקלה על תהליך הוספת דמויות אנושיות להדמיות שאותן מייצרת התוכנה.

באוקטובר 2006 הושקו גרסאות 6.0 ו-6.1 של התוכנה אשר אפשרו לייבא אנימציות, הכילו תמיכה למעבדים בעלי ליבה כפולה והכילו תמיכה לHDR.

החל מיוני 2007 גרסה 5.5 של התוכנה מופצת כתוכנה חינמית.

בדצמבר 2009, הושקה גרסה 6.3 של התוכנה.

ביולי 2010 הושקה גרסה 7.0 של התוכנה אשר הכילה אפשרויות מתקדמות רבות. גרסה 7.0 של התוכנה זמינה ב-3 מהדורות – המהדורה החופשית אשר בעלת אפשרויות מוגבלות, המהדורה הרגילה אשר לא כוללת את התכונות החדשות ומהדורת ה-Pro שכוללת את התכונות החדשות.

## גלריה
להלן דוגמאות לתמונות אשר נוצרו באמצעות התוכנה:


קובץ:Bryce sample1.jpg
קובץ:Bryce-demo-May00PicOfMonth.JPG
קובץ:Pink sunset.jpg


## קישורים חיצוניים

* 
* האתר הרשמי של ברייס 
* הדמו הרשמי של ברייס 7.0 באתר יוטיוב

## הערות שוליים

קטגוריה:תוכנות תלת־ממד
קטגוריה:תוכנות אנימציה
קטגוריה:תוכנות שהושקו ב-1994
מחוברים לחיים

**מחוברים לחיים** (בצרפתית: **Intouchables**) הוא סרט דרמה קומית צרפתי שבוים והופק על ידי אוליביה נקש ואריק טולדנו שיצא לאקרנים ב-2 בנובמבר 2011. הסרט מבוסס על יחסיו של פיליפ פוזו די-בורגו (Philippe Pozzo di Borgo) המשותק בכל גופו למעט ראשו ושל הסועד שלו עבדל יסמין סלו (Abdel Yasmin Sellou).

בסרט צפו 19 מיליון צופים בצרפת, והוא היה הסרט הנצפה ביותר בצרפת בשנת 2011. בנוסף, צפו בסרט עוד 19 מיליון צופים ברחבי העולם. הוא גם הסרט המכניס השלישי בצרפת אחרי "טיטניק" ו"ברוכים הבאים לצפון". הוא שבר שיא והיה עשרה שבועות הסרט הנצפה ביותר בצרפת מ-2 בנובמבר 2011 ועד 10 בינואר 2012. עומאר סי זכה בפרס סזאר לשחקן הטוב ביותר בשנת 2012.

בשנת 2017 יצא בארצות הברית הסרט The Upside , שהוא גרסה מחודשת של הסרט, בהשתתפות קווין הארט ובריאן קראנסטון.

## תקציר עלילה
בעקבות תאונת מצנח רחיפה, פיליפ, אריסטוקרט עשיר, נשאר משותק מהצוואר ומטה. הוא שוכר כמטפל ביתי את דריס, צעיר סנגלי מהפרוורים שזה עתה השתחרר מהכלא ובא לראיון העבודה רק על מנת לקבל דמי אבטלה. דריס מתבקש לחזור למחרת על מנת לקבל את המסמך חתום. כאשר הוא חוזר, מתברר לו כי החליטו להעסיק אותו לתקופת ניסיון של חודש. לצורך זה מעמידים לו חדר באחוזה של פיליפ בו הוא עובר לגור, שינוי גדול ביחס לדירה הקטנה בפרוור בו הוא גר יחד עם דודתו וילדיה. דריס, למרות התנגדותו הראשונית, ממלא את תפקידו ומלווה את פיליפ בשגרת חייו, ועם הזמן נוצר בין השניים קשר רגשי אמיץ, המשנה את נקודת מבטם ביחס לחייהם.

## פרסים
[שמאל|ממוזער|150px|[אוליביה נקש, אריק טולדנו ועומאר סי בטקס פרס לומייר]]
* פסטיבל הסרטים הבינלאומי בטוקיו (2011):
** זכייה בפרס סקורה (הסרט הטוב ביותר)
** פרס השחקן הטוב לעומאר סי ופרונסואה קלוזה
* פרס לומייר (2012):
** פרס לומייר לשחקן הטוב ביותר לעומאר סי
* גלובוס הקריסטל (2012):
** פרס הסרט הטוב ביותר
** פרס השחקן הטוב ביותר לעומאר סי
* פרס סזאר (2012):
** פרס השחקן הטוב ביותר לעומאר סי
** פרס הסרט הטוב יותר
** פרס התסריט המקורי
** פרס הבימוי הטוב יותר
** פרס שחקנית המשנה לאן לה ניי
** פרס הצילום הטוב יותר
** פרס המפיק הטוב יותר
** פרס המנגינה הטובה יותר

## צופים

## קישורים חיצוניים

* 
* 
* 
* 
* 

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:סרטי 2011
קטגוריה:סרטים צרפתיים המבוססים על סיפור אמיתי
קטגוריה:זוכי פרס סזאר
קטגוריה:סרטים על מוגבלות
סימיטר

[שמאל|ממוזער|240px|סימיטר מסוג קיליג' אשר מקורו ב[טורקיה.]]
**סימיטר** (באנגלית: **Scimitar**) היא סיף פרשים ארוך או חרב קצרה בעלת להב מעוקל אשר מקורה באזור המזרח התיכון. מקורו של השם ככל הנראה מהמילה הפרסית "שָאפשְר" שפירושה טופר האריה משום העיצוב הארוך והמעוקל של הלהב. המונח סימיטר משמש להגדרת קשת רחבה של חרבות בעלות עיצוב דומה אשר מקורם באזורים שונים במזרח התיכון, צפון אפריקה ודרום אסיה בהם גם "הסייף" הערבי (בעברית; חרב).

קיים חוסר בהירות לגבי מקור המונח סימיטר לציון שלל החרבות בעלות הלהב המעוקל הנפוצות בעולם המזרח-תיכוני והמוסלמי. המילה נמצאת בשימוש בשפה האנגלית מאמצע המאה ה-16 ומקורה מצרפתית עתיקה (cimeterre) או ישירות מאיטלקית (scimitarra), אך המקור למילים אלו לא ידוע ונחשב להיות ככל הנראה עיוות של המילה הפרסית שאמשיר (شمشير; חרב).

## סוגים
* **ג'אנביה (בערבית; جنبية):** פגיון בעל ערך סמלי אשר נלבש על החגורה. פרוש השם ג'אמביה הוא פגיון בערבית, נפוץ במדינות ערב שונות אך מזוהה במיוחד באזור תימן. הג'אמביה דומה בצורתה לגרסה מוקטנת של חרב הסימיטר המעוקלת.
* **שאמשיר (בפרסית; شمشیر):** סוג של סימיטר הנפוץ במרכז אסיה ופרס, מקור השם במילה הפרסית לחרב. השאמשיר שייך למשפחת הסימיטר ובעל להב מעוקל בזווית יחסית קיצונית של 5 עד 15 מעלות מבסיס החרב עד לקצה. גרסה נוספת לשאמשיר היא השאמשיר שיקארגר; חרב ציידים המעוטרת בדרך כלל באיורי צייד לאורך הלהב.
* **קיליג' (בטורקית; kılıç):** חרב סימיטר הנפוצה באזורי המזרח התיכון וטורקיה. מקורה של הקיליג' (מטורקית: חרב) בחרב הטורקית-מונגולית .
* **נימחה:** חרב סימיטר הנפוצה באזורי צפון אפריקה ובעיקר במרוקו. הנימחה מורכבת מלהב ישר המתעקל בקצהו ומבוסס בעיקר על חרב הסייף הערבית.
* **פולוור:** חרב סימיטר הנפוצה בצפון הודו, פקיסטן ואפגניסטן ונחשבת החרב המסורתית של הפתאנים (פשטונים).
* **טלוור (בפשטו; تلوار):** חרב סימיטר הנפוצה בעיקר בהודו ופקיסטן. הטלוור מורכבת מלהב בעלת עיקול עדין לאורך כל הלהב מהבסיס עד הקצה, עיצוב אשר היה בין היתר למקור חיקוי לחרבות פרשים הבריטיות של המאה ה-19. שלא כמו רוב סוגי הסימיטר, הטלוור בעלת העיקול העדין יכולה לשמש לא רק לשיסוף אלא גם לדקירה.

## תמונות

קובץ:Indian_tulwar_-_talwar_sword.jpg|טלוור
קובץ:Imperial Armoury Topkapi Istanbul (7).JPG|סימיטרים מהאימפריה העות'מאנית
קובץ:19th century Indian tulwar sword 1.jpg|טלוור
קובץ:Emblem of Saudi Arabia.svg|סמל ערב הסעודית המורכב מעץ דקל וזוג סימיטרים


## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:חרבות
סרגיוס השלישי

**סרגיוס השלישי** (בלטינית: **Sergius III**; 860 בערך – 14 באפריל 911) היה אפיפיור מ-29 בינואר 904 עד למותו ב-14 באפריל 911.

## ביוגרפיה
סרגיוס נולד למשפחת אצולה רומאית ואביו נקרא בנדיקטוס. כהונתו הייתה בתקופת אי סדר במרכז איטליה, בה הייתה האפיפיורות כלי משחק בידיהן של משפחות אצולה יריבות. עם זאת, כל המסמכים הרשמיים אודותיו אבדו ומרבית המידע עליו מגיע מיריביו ומתנגדיו.
הוא היה דיאקון לפני שפורמוסוס מינה אותו לבישוף של צ'רווטרי, כדי להרחיקו מרומא. מאוחר יותר, ב-898 סרגיוס הוכרז על ידי תומכיו ובראשם הפטרון שלו, תאופילאקטוס הראשון (Theophylactus), רוזן טוסקולום (עיר עתיקה בלאטיום) כאפיפיור החדש. אולם יריביו שתמכו ביוחנן התשיעי הצליחו להכתיר אותו ולגרום לנידוי של גרגוריוס שנאלץ לנטוש את כס הבישוף ולהימלט לתקופה מסוימת. לאחר שיוחנן התשיעי ויורשו מתו, תפס האנטי-אפיפיור כריסטופר את הכס למשך שנה והדיח את לאו החמישי. אז התמרדו תומכיו של סרגיוס, גירשו את כריסטופר והזמינו את סרגיוס לשוב מגלותו. יום שובו נחשב ליום תחילת כהונתו. מעשיו הראשונים היו לבטל את כל הצווים של יריבו המת מזה כבר, פורמוסוס ולקבוע שכל הסמכוֹת הבישופים שנעשו על ידו, אינן בתוקף - החלטה שבוטלה שוב לאחר מותו של סרגיוס. כמו כן, הוא שיבח וטבע סימן כבוד על מצבתו של האפיפיור סטפנוס השביעי שהוציא מהקבר, שפט והעניש את גופתו של פורמוסוס. לפי דיווחים מסוימים, הוא אף הוציא שוב את גופתו של פורמוסוס מהקבר, שפט ומצא אותו אשם וערף את ראשו. מקורות היסטוריים אחרים לעומת זאת, אינם מזכירים סיפור זה, עובדה שמטילה בספק את אמיתותו.
על פי מקורות מסוימים, הוא כלא את האנטי-אפיפיור כריסטופר ואת האפיפיור הקודם, לאו החמישי ולאחר זמן ציווה להוציאם להורג בחניקה. האנציקלופדיה הקתולית מכחישה את הסיפור ומכנה אותו "מפוקפק ביותר". עם זאת, בגלל היותו האפיפיור היחיד שידוע עליו שציווה על רצח של אפיפיור אחר והיותו האפיפיור היחיד שבנו הלא חוקי התמנה גם הוא לאפיפיור (יוחנן האחד עשר), נקראת הכהונה שלו "העגומה והבזויה". כהונתו תוארה על ידי ההיסטוריון האיטלקי מהמאה ה-10, ליוטפראנד כתחילתה של "התקופה האפלה" (בלטינית: Saeculum obscurum) בתולדות הוותיקן שכונתה גם "שלטון הפרוצות", תקופה בה התנהל השלטון מאחורי הקלעים על ידי נשים חזקות, כדוגמת תאודורה שהייתה חברת הסנאט ברומא והייתה כמשוער פילגשו של סרגיוס ה-3. גם בתה של תאודורה, מרוזיה, הייתה פלגשו של סרגיוס והיא אמו של יוחנן האחד עשר, מידע שהגיע בעיקר מכתביו של ליוטפראנד.
במהלך כהונתו שיפץ סרגיוס את בזיליקת יוחנן הקדוש בלטראנו שנהרסה ברעידת אדמה ב-897. סרגיוס השלישי הוא האפיפיור הראשון שמתואר כשהוא חבוש בכתר אפיפיורי.

## קישורים חיצוניים

* סרגיוס השלישי באנציקלופדיה הקתולית
* 

## הערות שוליים

קטגוריה:אפיפיורים בימי הביניים
קטגוריה:אפיפיורים איטלקים
קטגוריה:אפיפיורים במאה ה-10
קטגוריה:ילידי 860
קטגוריה:נפטרים ב-911
אבן מסמא

בהלכות טומאה וטהרה, **אבן מסמא** היא כינוי לצורה בה יש חפץ המפסיק בין גוף הגורם טומאה, זב, זבה או נידה, למונח מתחתיו, בצורה שכובד המשקל של הזב או הזבה אינו מונח על המונח מתחת לחפץ (המכונה "אבן מסמא") או (לפי פירוש אחר) שהמונח מעל ה"אבן מסמא" אינו גורם להזזת המונח מתחתיו, כך שלפי הסברא ייתכן שהיא לא מקבלת טומאה מדין טומאת משא, באופן כזה של "אבן מסמא" שהיא נדירה יותר.

## המקור לטומאה
לפי רש"י מקור לכלל זה הוא בפסוק בפרשת טומאת זב:

לעומת זאת התוספות מביא מקור אחר לכלל, כמובא בתורת כהנים

התוספות מערערים על דבריו של רש"י, הן מכיוון שבספרא מובא פסוק אחר למקור טומאת אבן מסמא, והן מכיוון שלפי רש"י מדוע קובע התורת כוהנים שכלים שאינם ראויים למשכב ומושב אינם נטמאים בטומאת אבן מסמא, כמובא בתורת כהנים.

התוספות מביאים ראיה כי זה הוא המקור האמיתי של טומאת אבן מסמא, מכיוון שמפירושה של המילה מסמא לפי הרשב"ם, שמפרש שמשמעותה של המילה אבן מסמא הוא אבן גדולה וכבדה המושמת על הכלים, כלומר שעל ידי כובד האבן אין ניכר כלל הכובד המועט שנוסף על ידי משקל גופו של הזב.

לפי שיטת התוספות, החידוש באבן מסמא, לפיו, גם כאשר כובד הזב אינו ניכר מעשית על המונח מתחתיו - נגרמת לו טומאה על ידי הזב, אמורה בשני מיני טומאות: בטומאת משא - באופן שיד הטהור או רגלו מונחים תחת האבן והזב נמצא מעליה - שהזב גורם טומאה לטהור, ובטומאת משכב ומושב שבה אם יש כלים המונחים מתחת לזב והם כלים הראויים למשכב ומושב - הם נטמאים.

## דם נידה, וזב וזבה או נידה שמתו
למרות שנידה שיושבת מעל אבן מטמאת את כל מה שמתחתיה, למדו חז"ל מפסוק כי דם נידה, שדינו לעניין טומאה וטהרה שווה לנידה, שהוא מטמא לח ויבש, אינו מטמא בטומאת משכב ומושב, ואינו מטמא באבן מסמא, כלומר - גם בטומאת משא אינו מטמא באופן של אבן מסמא.

כמו כן, קובעת המשנה ש, ובגמרא פורש שאין הכוונה לטומאת משא שקיימת בכל מת ולא דווקא בנידה או זב וזבה שמתו, אלא הכוונה לאבן מסמא שהיא כבדה ומתוארת בשם "משא", כאמור בספר דניאל  - כלומר - הובאה אבן והושמה על פי הבור, ולמרות שנידה או זבה שמתה אינה נחשבת עוד כטמאה בטומאות אלו, גזרו חז"ל עליהן טומאה גם במותם מכיוון שחששו שמא הם יתעלפו ויחשבו שמתו ולא ישגיחו מלהניחם בצורה שיטמאו את מה שמתחתיהם בטומאת אבן מסמא, ולכן גזרו עליה טומאה "עד שימוק הבשר", ולפי שיטת רבי אליעזר - "עד שתבקע כריסו".

## אבן מסמא בטומאת עבודה זרה
במשנה אחרת, מופיעה מחלוקת בין חכמים לרבי עקיבא האם קיימת טומאת אבן מסמא בטומאת עבודה זרה: 

לפי המפורש במסכת שבת, למחלוקת בין חכמים לרבי עקיבא יש שתי פרשנויות, אחת מהם היא של רבה המפרש שגם חכמים וגם רבי עקיבא מודים שעבודה זרה מטמאה בטומאת משא כמו נדה, אלא שנחלקו אודות טומאת אבן מסמא, שהיא כאשר העבודה זרה אינה נושאה את האדם למרות שהיא מתחתיו, למשל כאשר הניחו אבן על יתדות ומתחתיהן ישנם כלים, שלמרות שהאדם יושב על האבן הכלים אינם נושאים את משקל גופו, כך שמדין טומאת משא לא היו הכלים נטמאים, והמחלוקת היא האם גם לעניין זה שקולה עבודה זרה כנידה, וכמו שנידה מטמאה גם באופן כזה כך גם עבודה זרה, שחכמים סוברים בניגוד לרבי עקיבא, שעל כך יש את הפסוק המדמה את העבודה זרה לשרץ כדי לומר שכמו ששרץ אינו מטמא באופן כזה (הנקרא "אבן מסמא") כך גם העבודה זרה, ואילו רבי עקיבא סבור שכמו נידה - גם עבודה זרה מטמאת אבן מסמא.

## לקריאה נוספת
*האנציקלופדיה התלמודית כרך א' עמ' ע"ח
## קישורים חיצוניים
*שיטת הראשונים בדין אבן מסמא בספר "לימודי דעת" עמ"ס כלים פרקים א-י - רשת הכוללים ללימוד סדר טהרות בעיון
* 

## הערות שוליים

קטגוריה:דרכי היטמאות
קטגוריה:טומאת זיבה
CompuColor II

**CompuColor II**, המכונה גם **"מכונת הרנסאנס"**' היה אחד מהמחשבים הביתיים הראשונים, אשר הושק לראשונה בשנת 1977 על ידי חברת Intelligent Systems.

המחשב היה בפועל גרסה מוזלת של מחשב האב CompuColor, אשר נודע בתור המחשב הביתי הראשון שהציג גרפיקה צבעונית. המחשב הכיל את כל הרכיבים למעט המקלדת בקופסה אחת.

המחשב הוכנס לתוך מארז סטנדרטי של טלוויזיה 13" מבית GE, ללא טיונר. המחשב הכיל כונן פנימי לתקליטוני "5.25 בני 53KB כל אחד. הכונן הושתל במקום טיונר התחנות שהיה בדגם הטלוויזיה המקורי.

חברת Intelligent Systems כמעט ולא כתבה כותרי-תוכנה. רוב התוכנות למחשב זה נכתבו על ידי חובבים או על ידי חברות צד-שלישי.

## קישורים חיצוניים

* ComputerCloset.org – מידע אודות Compucolor II 
*AtariArchives.org – פרופיל המוצר 
*Old-Computers.com – מידע טכני 
* Compucolor II במוזיאון לתולדות המחשב האישי בישראל

קטגוריה:מחשבים אישיים
קטגוריה:מכשירים שהושקו ב-1977
סימיטר (רק"מ סיור)

ה-**FV107 סימיטר** (באנגלית: **Scimitar**; על שם חרב הסימיטר) הוא רק"מ סיור כחלק מסדרה רחבה של כלי רק"מ, אשר בפיתוח ובשירות הצבא הבריטי.  פותח על ידי חברת אלביס ומשרת בצבא הבריטי החל משנת 1971 בתפקידי סיור משוריין כחלק מיחידות השריון. הסימיטר דומה בצורתו לסקורפיון אך כולל תותח 30 מ"מ במקום תותח 76 מ"מ של קודמו, אותו הוא כיום מחליף. הסימיטר הוא כלי משוריין קטן יחסית ובעל עבירות טובה בשדה הקרב, הוא משרת ברגימנטים המשוריינים הבריטים בעיקר בפלוגות הסיור המורכבות מחמש מחלקות של 8 כלים כל אחת.

הסימיטר שייך למשפחת רכבי הסיור המשוריינים הבריטיים; **[[רכב סיור קרבי (זחלי)|(T)CRV]]**, עם זאת, לעיתים נחשב הסימיטר טנק קל.

## ראו גם
* ווריור (נגמ"ש)
* אג'קס (נגמ"ש)

## קישורים חיצוניים

* תיאור הכלי באתר משרד הביטחון הבריטי .
* תיאור הכלי באתר 'ארמור' .

קטגוריה:כלי רכב משוריינים בריטיים 
קטגוריה:כלי רכב שהושקו ב-1971
קטגוריה:רכבי סיור
מלון אוויה

שמאל|ממוזער|350px|המלון בתמונת פרסומת משנת 1961
300px|ממוזער|שמאל|חצר ובריכת בית המלון בשנות ה-60
**מלון אוויה** (מלשון Aviation - תעופה) הוקם בראשית שנות ה-60 ביוזמת העיתונאי תאודור לויטה, אשר חבר לאיש העסקים גאורג טאוסיג מחברת אליטליה, קבוצת אנשי עסקים יהודים מקליפורניה וחטיבת המלונות של חברת רסקו, והיה למלון התעופה הראשון מסוגו במזרח התיכון. המלון נבנה על גבעה בקרבת מעברת יהוד והשקיף על מסלולי שדה התעופה לוד.

## המבנה
המלון תוכנן בסגנון מודרני על ידי האדריכל דוד עקדי שהתמחה בתכנון בתי מלון, ואדריכל הפנים אורי אפנצלר במטרה להעניק למלון תדמית בינלאומית מודרנית המשולבת בטכנולוגיות מתקדמות.

מבנה המלון כלל קומת מסד בגובה כפול אשר בתוכה שכנו מסעדה, בר, לובי, חדרי קריאה וחנות דיוטי פרי. מעל קומת המסד נבנו ארבע קומות אשר כללו כ-100 חדרים ממוזגים ומאובזרים בשטיח מקיר לקיר, טלפון, ורדיו. על מנת למנוע רעש משדה התעופה הסמוך, צוידו החדרים בתקרות אקוסטיות וקירות מבודדים. ריהוט הפנים היה עשוי מפיברגלס לבן כמקובל בעולם התעופה.

חזית המלון הורכבה ממסגרות של בטון חשוף אשר בתוכן הוצבו רפפות בצבע אפרסק הניתנות להזזה לצורך יצירת הצללה. בחצר המלון נבנתה בריכת שחיה, ובקצה הגינה נבנה מנחת למסוקים.

## פעילות
המלון נפתח בחודש מרץ 1961.
בשנותיו הראשונות זכה המלון לתפוסה גבוהה והיה יעד לינה מועדף על אנשי עסקים וצוותי האוויר של חברות התעופה הזרות. שירותי המלון פעלו ללא הפסקה לאורך כל היום והלילה כולל המסעדות ושירות ההסעה לשדה התעופה אשר יצא מדי חצי שעה. בדלפק הקבלה הותקן קו טלפון ישיר לבירור מעודכן של לוח הטיסות.

פרט לשירותי המלונאות שימש המלון גם כאתר התכנסויות לאירועים של אנשי החברה הגבוהה אשר זכו ליהנות מאווירה בינלאומית יוקרתית.

באמצע שנות ה-60 החלה נסיגה בפעילות המלון כאשר קהל היעד העיקרי שלו, אנשי העסקים וצוותי האוויר החלו להעדיף את מלונות תל אביב ותפוסת המלון דעכה. במשך השנים ניסתה הנהלת המלון לנקוט בצעדים שונים על מנת למשוך אליו קהל חדש תחליפי וכך נפתחו בו פאב, מועדוני לילה, אולם אירועים והבריכה שבחצר נפתחה לשימוש הקהל הרחב. הפעילות במלון התאוששה ובשנת 1969 המלון היה ריווחי.

בשנת 1993 נמכר המלון לחברת נורפולק. בשנת 1999 נמכר המלון לחברת הנדל"ן א. דורי, שבתחילה הפעילה אותו כמלון בניהול רשת המלונות דורטל, אך בעקבות המשבר בתיירות בישראל בתחילת שנות ה-2000 הסבה אותו למרכז קליטה זמני עבור עולים מאתיופיה. לאחר תוכנית ההתנתקות בשנת 2005, שימש המלון לאירוח זמני של מפוני גוש קטיף, ובהמשך שימש המלון את האגודה למען החייל כמתקן נופש לחיילים. בשנת 2009 בקשה חברת א. דורי להקים במקום המלון מגדלי מגורים אך התוכנית לא יצאה אל הפועל בגלל התנגדות עיריית יהוד מונוסון. ב-2011 ננטש המבנה. עיריית יהוד שקלה תוכנית להפוך אותו למעונות סטודנטים בשילוב של מרכז תרבות, אולם ב-2013 הוא שופץ ונפתח מחדש כ"מלון אויה המחודש". חזיתו חודשה וחופתה זכוכית במקום חזית מסגרות הבטון והרפפות המקורית. בהמשך המלון ננטש ונסגר.

## קישורים חיצוניים

* אתר המלון 
* 
* 

## הערות שוליים

אוויה
קטגוריה:יהוד-מונוסון: מבנים
קטגוריה:ישראל: בתי מלון נטושים
עמלים ומהפכנים: תנועת הפועלים היהודית

**עמלים ומהפכנים: תנועת הפועלים היהודית**, הוא קובץ מאמרים ותמונות רבות ונדירות שהופק במהדורה אלבומית, וראה אור בעריכתה של תמר מנור-פרידמן, בשנת תשנ"ד 1993, לקראת תערוכה בשם זה בבית התפוצות בתל אביב.
בספר השתתפו ההיסטוריונים: משה מישקינסקי, ישראל ברטל, שמואל אטינגר, אריה גרטנר והעורכת תמר מנור-פרידמן.

בפתח דבר מסבירה מנור-פרידמן, כי התערוכה והספר מביאים "ביטוי לתנועת הפועלים היהודית על כל פלגיה: הכללי, האוטונומיסטי, הציוני והטריטוריאליסטי. בדומה לתנועת הפועלים הכללית, כך גם רבים מהפעילים בארגוני הפועלים היהודים באו מחוגי האינטליגנציה: סטודנטים, אנשי-רוח ועסקנים".פועלים יהודים היו פעילים בולטים בתנועות המהפכניות במזרח אירופה, השתתפו במהפכות ברוסיה ב-1917, הכירו את עולם הרעיונות והמושגים הסוציאליסטי והקומוניסטי, ושיננו את עמדות כנגד על הקפיטליזם ובעד "מלחמת מעמדות", ואף הזדהו עם מאבקם של הבולשביקים שתפסו את השלטון ברוסיה, שהפכה לברית המועצות, במהפכת נובמבר 1917.

ראשיתה של תנועת הפועלים היהודית המאורגנת הייתה באיסט-סייד של לונדון ועד שנת 1900 קמו בבריטניה עשרות איגודי עובדים ופועלים יהודים. רבים מהפועלים היהודים, המאורגנים ושאינם מאורגנים, היגרו ממזרח אירופה אל ארצות מערב אירופה ואמריקה. בארצות החדשות והשתתפו בארגון כלל העובדים, ובמאבק על זכויותיהם. הם הצטיינו בהקמת מסגרות רבות לעזרה הדדית: קופות עזרה הדדית, בתי כנסת, ומסגרות להקנית מקצועות שונים. ביטוי שכיח להתארגנויות המגוונות היו כתבי עת רבים שראו אור על ידי ארגוני פועלים יהודים, אשר הצטיינו במאמרים נלהבים, בהצגת "פרוגרמות" (תוכניות ומצעים רעיוניים) וכן באיורים, תמונות וקריקטורות.

הספר, כמו התערוכה, עסקו בתנועת הפועלים היהודית ברחבי עולם, בדמויות מייצגות של בעלי מלאכה ופועלים, ובארגוניהם, משלהי המאה ה-19 עד מלחמת העולם השנייה והשואה; הארגונים הגדולים והנודעים היו "הבונד" ו"פועלי ציון" במזרח אירופה, "מפלגת הפועלים הציונית-סוציאליסטית" (ס"ס) ו"מפלגת הפועלים היהודית-סוציאליסטית" ("סיימיסטים"); וכן מפלגות הפועלים בארץ ישראל: "הפועל הצעיר", ו"פועלי ציון" שהפכה ל"אחדות העבודה", ואחר כך נתאחדו ל"מפא"י".

לקראת הכנת התערוכה והספר, נאספו תמונות רבות מארכיונים ומוזיאונים ברחבי העולם, בהם: ארכיון הג'וינט וארכיון הבונד בניו יורק, הארכיון ההיסטורי הלאומי של ליטא, המוזיאון היהודי בניו יורק, המוזיאון לחיי היהודים בלונדון, הספרייה הלאומית בוורשה וספריית הקונגרס בוושינגטון, ארכיון הסרטים היהודיים ע"ש סטיבן שפילברג והספרייה הלאומית בירושלים.

הספר ראה אור בחסות ההסתדרות הכללית, בנק הפועלים, קרנות תרבות ותורמים פרטיים.

## קישורים חיצוניים
*  

## הערות שוליים

קטגוריה:ספרי עיון בעברית
קטגוריה:ספרי 1993
קטגוריה:סוציאליזם
משתרשי ליה

**משתרשי ליה** הוא נימוק הלכתי לדין במשפטי-עברי, לפיו קיים חיוב תשלומין לאדם שגרם לאדם אחר חיסכון כספי.

בניגוד לחיוב "נהנה", שבו מקבל ההנאה נהנה בפועל הנאה ממשית מהמהנה כך שאם ההנאה היא הנאה כספית ניתן לדרוש עליה כסף, ב"**משתרשי ליה**" האדם מרוויח כסף בעקיפין ואינו נהנה מחבירו הנאה ישירה.

## אטימולוגיה

בפירוש המילה משתרשי ישנם דעות שונות, יש הסוברים שהוא מלשון "שורש", ויש סוברים שהוא מלשון ירושה והרווחה.

## המקור
המקור לחיוב זה הוא בתלמוד בו נאמר כי מי שברשותו גורן שטבול למעשרות (=תבואה שהתחייבה בתרומות ומעשרות אך טרם הפרישו אותה) והמלך נטל ממנו את התבואה על פי חוקי המדינה, בעל התבואה חייב לשלם לשבט לוי ולכהנים את המעשרות שנגזלו מהם, מכיוון שבכך שלקחו ממנו את השדה במקום סכום קצוב שאותו היה צריך לשלם למכס, נמצא שהוא חסך כסף על חשבון התרומות ומעשרות ששייכים ללווים ולכהנים.

התוספות קובעים, כי חיוב משתרשי הוא רק במקרה שברור שהאדם אכן חסך ממון בכך (כבמקרה הנ"ל בחיוב מס הנגבה בכוח על ידי המלך), אך לא בחיוב שניתן היה לחסוך (כמו אוכל שחסך, שיכול לומר "הייתי מתענה"). מדבריהם עולה לכאורה, כי קיים חילוק דיני בין חיוב "משתרשי" לחיוב "נהנה", שבו חייב אדם לשלם על הכסף שחסך על ידי הנאה מממון חבירו, כגון אדם שדרכו לשכור דירה להתגורר בה ובמקום זה התגורר בדירת חבירו העומדת להשכיר. אמנם הקצות החושן והנתיבות המשפט מסייגים את הדברים, ולדעתם, כי בניגוד לדין נהנה ששווה בדיניו לחיובי מזיק וניזק שהם תקפים רק ב"ממון שיש לו תובעין" ולא בממון שאין לו תובעים (כמו מעשר, שאין אדם שיש לו זכות משפטית מעשית עליו), חיוב משתרשי הוא חיוב אמיתי של "ממוני גבך" שאינו תלוי בתביעה משפטית.

## טעם הדין

בטעם החיוב נחלקו הפוסקים:
*הגישה המקובלת בראשונים היא שהחיוב הוא מדין "ממוני גבך", - ממוני אצלך, שהוא חיוב שקיים מסברא.
*לפי הריטב"א מדובר בחיוב מדרבנן.

## חיובים מקבילים
מלבד חיוב 'ימשתרשי ליה', ישנם בתלמוד סוגי חיוב נוספים, שהאדם מתחייב בהם אף שלא חיסר או הזיק לחבירו:
* נהנה - כשאדם מקבל הנאה או תועלת ממשיים.
* יורד לשדה חבירו - אדם שהשביח את נכסי חברו שלא מדעתו.
* מבריח ארי מנכסי חברו - הנאה עקיפה שבאה לאדם, על ידי אחר שהציל את ממונו מנזק או הפסד שעתיד היה להיגרם לנכסיו.

## קישורים חיצוניים
*"נהנה" ו"משתרשי ליה" באכסנאי בנרות חנוכה ובגדר דין אכסנאי באתר "דין"
*הרב אשר מילר, ענף ג' - משתרשי ליה בספר "מילי דנהנה"
*הרב יהודא אריה עזרין, משתרשי באיסורי הנאה, בכתב העת התורני המאור
*, מתוך הספר קובץ יסודות וחקירות

## הערות שוליים

קטגוריה:משפט עברי: דיני ממונות
הואצין

**הואצין** (שם מדעי: *Opisthocomus hoazin*) הוא מין של עוף אוכל עלים; זהו המין היחיד ששרד ממשפחת ההואצינאים. בתי הגידול של ההואצין הם ביצות, יערות מנגרובים ונחלים, בין השאר באגני האמזונאס והאורינוקו, בדרום אמריקה. הוא תועד לראשונה בשנת 1776.
## מאפיינים
ההואצינים קבוצתיים, וניזונים מעלים ומצמחי ביצה אחרים בקבוצות של כ-10 עד 50 פרטים. הם מחפשים מזון בשעות הבוקר והערב המוקדמות, ובחלק הנותר של היום הם בדרך כלל יושבים על ענפים ומעכלים את העלים שאכלו.

תזונתו של ההואצין מורכבת בעיקר מעלים, ובמידה פחותה גם פירות ופרחים. אורכו כ-65 ס"מ, ומשקלו כ-1 ק"ג; צווארו ארוך וראשו קטן יחסית. נוצותיו צהובות-חומות בחלקן התחתון, ומפוספסות בשחור ולבן בחלקן העליון. מסביב לעיניו יש עור חשוף בצבע כחול, ומעל ראשו יש ציצת נוצות שאורכה 4 עד 8 ס"מ. העיניים חומות.

ההואצין הוא העוף היחיד שיש לו קיבה ייחודית לאכילת עלים וניצנים: לאחר שהעלה נאכל, הוא מגיע לזפקו של ההואצין, שם הוא מפורק על ידי חיידקים והופך למעין עיסה; לאחר 48 שעות החלקים שאינם אכילים נפלטים עם ריח המזכיר צואת פרות, מה שגרם לכמה שבטים בדרום אמריקה לכנות את ההואצין "עוף הבקר". מחקר שנערך בוונצואלה העיד שתזונתם של ההואצינים מורכבת מ-82% עלים, 10% פרחים ו-8% פירות. אכילת העלים מקשה על ההואצינים לעוף, והואצינים בוגרים יכולים לעוף רק למרחקים קצרים; הם מבלים את רוב זמנם על עצים.

לגוזלי ההואצין טפרים בקצות כנפיהם, בהם הם משתמשים לטיפוס על עצים. הטפרים הופיעו גם אצל עופות קמאים, כמו הארכאופטריקס, העוף המוקדם ביותר שידוע לנו. עם גדילתם של הגוזלים, הטפרים בכנפיהם נעלמים.

ההואצינים מתרבים בעונת הגשמים, עונת הרבייה משתנה באזורים שונים. הזכר והנקבה, בנוסף לבני משפחה אחרים, משתתפים בבניית הקן ובגידול הגוזלים. הקינים מוקמים בדרך כלל על ענפי שיחים ועצים מעל מים. הנקבה מטילה 2–3 ביצים, ודוגרת עליהן יחד עם הזכר במשמרות של כ-24 שעות, במשך כארבעה שבועות. 

הגוזלים בוקעים ערומים אבל פקוחי עיניים. ההורים מאכילים אותם בדייסת עלים שעוכלה בקיבתם והוקאה. הגוזלים נשארים בקן כמה ימים, אבל בשעת סכנה הם מסוגלים לברוח ולטפס על הענפים. אם הם נופלים למים, הם יכולים לשחות ולצלול ולטפס בחזרה לקן בעזרת שני טפרים שיוצאים מכל אחת מכנפיהם, ותוך הסתייעות במקור, כמו התוכיים. הגוזלים מגיעים לבגרות מינית בגיל שנה.

## גלריה

Hoatzin, Opisthocomus hoazin.jpg
Hoatzin - Manu NP - Perù 9203 (15525812066).jpg
Hoatzins in Brazil.jpg
4 day trip to La Selva Lodge on the Napo River in the Amazon jungle of E. Ecuador - Hoatzin (Opisthocomus hoazin) - (26261390363).jpg
On the Rio Tambopata…the Hoatzin, the world's weirdest bird (8445839364).jpg
Hoatzin in Peru.jpg
Opisthocomus Mitchell.jpg


## קישורים חיצוניים

* 

* הואצין, באתר אויסואקס-בירדס

## הערות שוליים

קטגוריה:בעלי חיים שתוארו ב-1776
קטגוריה:טקסונים שתוארו בידי פיליפ לודוויג סטטיוס מולר
קטגוריה:הואצינאים
קטגוריה:עופות יער האמזונאס
קטגוריה:מאובנים חיים
קטגוריה:עופות יחידים בסוגם
קטגוריה:בעלי חיים בביצות אמריקה הדרומית
קטגוריה:מינים יחידים במשפחתם
קטגוריה:ברזיל: עופות
קטגוריה:גיאנה: עופות
עומאר סי

**עומאר סי** (בצרפתית: **Omar Sy**; נולד ב-20 בינואר 1978) הוא שחקן ובדרן צרפתי. הוא מוכר בעיקר בעקבות **עומאר ופרד: המופע** שהוא העלה יחד עם פדריק טסטו (Frédéric Testot) ובעקבות תפקידו בסרט "מחוברים לחיים", שעליו זכה במספר פרסים, בהם פרס סזאר (כשהוא השחקן השחור הראשון שזוכה בפרס זה).

## ביוגרפיה
עומאר נולד בפרברי פריז (טראפ, איל-דה-פראנס) שבצרפת למשפחה מוסלמית. אמו מאוריטנית, ואביו סנגלי ממוצא פולי (Fula people).

הוא נחשף לתודעת הציבור בשנת 1996 ברדיו נובה שם פגש לראשונה את פרדריק טסטו. לאחר מכן עבר לערוץ Canal+ שם הגיש יחד עם ג'מאל דבוז תוכנית על קולנוע, ובהמשך עבר להנחות שעשועון. לאחר תפקידים אלו עבר סי להופיע כסטנדאפיסט במספר מופעים: Je ne fais pas mon âge (אני צעיר מגילי), Service après-vente des émissions (שירות מכירות לתוכניות טלוויזיה) ו-Omar et Fred : le spectacle (עומאר ופרד: המופע). משנת 2005 המופע Service après-vente des émissions עובד לטלוויזיה והפך לתוכניות מערכונים ברשת "קנאל פלוס".

משנת 2000 השתתף במספר סרטים, אולם רק בשנת 2011 הפך לאחד מכוכבי הקולנוע הצרפתי לאחר תפקידו בסרט "מחוברים לחיים", שזכה להצלחה רבה, וצפו בו מעל 19 מיליון צופים ברחבי העולם. סרט זה היה המצליח ביותר בצרפת בשנת 2011. על תפקידו בסרט זכה בפרס גלובוס הקריסטל, בפרס השחקן הטוב ביותר בפסטיבל הסרטים הבינלאומי בטוקיו ובפרס סזאר לשחקן הטוב ביותר בשנת 2012, שבו גבר על ז'אן דוז'רדן שזכה באותה שנה בפרס אוסקר לשחקן הטוב ביותר ובפרס לומייר.

ב-2014 גילם את בישופ בסרט "אקס-מן: העתיד שהיה" וב-2015 שיחק ב"עולם היורה" בתור בארי, חברו של אוון גריידי (כריס פראט) ושותפו באימון הוולוצירפטורים וב-2016 שיחק בסרט המתח של רון הווארד, "התופת".

בינואר 2021 הופיע בסדרה "לופן", המהווה מחווה לארסן לופן, דמות משמעותית בתרבות הצרפתית.

ב-2022 הופיע שנית בדמותו של בארי בסרט "עולם היורה: עולם חדש".

ב-2025 הצטרף כשותף בבעלות על קבוצת הכדורסל פריז.

## חיים אישיים
ב-5 ביולי 2007 התחתן עם הלן, והם גרים עם חמשת ילדיהם בלה טראמבלה-סור-מולדר שבאיל-דה-פראנס.

## פילמוגרפיה

## פרסים
* פרס השחקן הטוב ביותר (במשותף עם פרונסואה קלוזה) בפסטיבל הסרטים הבינלאומי בטוקיו (2011)
* פרס לומייר לשחקן הטוב ביותר (2012)
* גלובוס הקריסטל לשחקן הטוב ביותר (2012)
* כוכב הזהב של הקולנוע הצרפתי
* פרס סזאר לשחקן הטוב ביותר (2012)

## קישורים חיצוניים

* 

* 
* 

## הערות שוליים

קטגוריה:שחקני קולנוע וטלוויזיה צרפתים
קטגוריה:זוכי פרס סזאר
קטגוריה:צרפתים ממוצא סנגלי
קטגוריה:זוכי פרס לומייר
קטגוריה:צרפתים שהופיעו ברשימת טיים 100
קטגוריה:מוסלמים צרפתים
קטגוריה:צרפתים שנולדו ב-1978